A BIZOTTSÁG HATÁROZATA
(2005. március 23.)
a kézi mosogatószerekre vonatkozó közösségi ökocímke odaítélésével kapcsolatos módosított ökológiai kritériumok meghatározásáról
(az értesítés a C(2005) 1026. számú dokumentummal történt)
(EGT vonatkozású szöveg)
(2005/342/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közösségi ökocímke módosított odaítélési rendszeréről szóló, 2000. július 17-i 1980/2000/EK európai parlamenti és tanácsi rendeletre (1) és különösen annak 6. cikke (1) bekezdésére,
az Európai Unió ökocímke-bizottságával folytatott konzultációt követően,
mivel:
(1)
Az 1980/2000/EK rendelet értelmében a közösségi ökocímkét olyan jellemzőkkel rendelkező termékeknek lehet odaítélni, amelyek jelentős javulást tesznek lehetővé a fő környezeti szempontok terén.
(2)
Az 1980/2000/EK rendelet előírja, hogy az Európai Unió ökocímke-bizottsága által kidolgozott kritériumok alapján egyedi ökocímke-kritériumokat kell megállapítani a termékcsoportoknak megfelelően.
(3)
A rendelet azt is előírja továbbá, hogy az ökocímke-kritériumokat, valamint az azokra vonatkozó értékelési és ellenőrzési követelményeket az adott termékcsoportra előírt kritériumok érvényességi idejének letelte előtt kellő időben felül kell vizsgálni.
(4)
A tudományos és piaci fejlemények figyelembevétele érdekében helyénvaló módosítani a kézi mosogatószerekre vonatkozó közösségi ökocímke odaítélésével kapcsolatos ökológiai kritériumok meghatározásáról szóló, 2001. július 19-i 2001/607/EK bizottsági határozatban (2) meghatározott ökológiai kritériumokat.
(5)
Szükséges továbbá az említett határozatban meghatározott termékcsoport definícióját módosítani annak érdekében, hogy az mind a magán-, mind az üzleti felhasználásra kiterjedjen.
(6)
Az egyértelműség érdekében a 2001/607/EK határozatot hatályon kívül kell helyezni.
(7)
A felülvizsgált ökológiai kritériumok célszerű érvényességi időtartama négy év.
(8)
Legfeljebb tizenkét hónapos átmeneti időszakot kell megállapítani azon kérelmezők számára, amelyek termékeinek e határozatról szóló értesítés időpontja előtt ítélték oda az ökocímkét, illetőleg amelyek ezen időpont előtt nyújtották be az ökocímkére vonatkozó kérelmüket, annak érdekében, hogy e gyártóknak kellő idő álljon rendelkezésére ahhoz, hogy terméküket a módosított kritériumokhoz és követelményekhez igazítsák.
(9)
Az e határozatban előírt intézkedések összhangban vannak az 1980/2000/EK rendelet 17. cikke alapján létrehozott bizottság véleményével,
ELFOGADTA EZT A RENDELETET:
1. cikk
A „kézi mosogatószerek” termékcsoport:
„az edények, cserépedények, evőeszközök, fazekak, lábasok, egyéb konyhai eszközök stb. kézi mosogatására szánt valamennyi tisztítószer”.
A termékcsoport mind a magán-, mind az üzleti felhasználásra szánt termékeket magában foglalja.
2. cikk
Annak érdekében, hogy egy mosószernek az 1980/2004/EK rendelet alapján odaítélhessék a kézi mosogatószerekre vonatkozó ökocímkét, a mosószernek a „kézi mosószerek” termékcsoportba kell tartoznia, és meg kell felelnie a az e határozat mellékletében meghatározott ökológiai kritériumoknak.
3. cikk
A „kézi mosogatószerek” termékcsoportra vonatkozó ökológiai kritériumok, illetve a kapcsolódó értékelési és ellenőrzési követelmények 2008. december 31-ig érvényesek.
4. cikk
Adminisztratív célra a „kézi mosogatószerek” termékcsoporthoz rendelt kódszám: „019”.
5. cikk
A 2001/607/EK határozat hatályát veszti.
6. cikk
A „kézi mosogatószerek” termékcsoportra vonatkozóan az ezen határozatról szóló értesítés időpontját megelőzően odaítélt ökocímkék 2006. március 31-ig használhatók.
A „kézi mosogatószerek” termékcsoportra vonatkozóan az ezen határozatról szóló értesítés időpontját megelőzően ökocímke odaítélésére benyújtott kérelem alapján az érintett terméknek az ökocímke odaítélhető a 2001/607/EK határozatban előírt feltételek alapján. Ilyen esetekben az ökocímke 2006. március 31-ig használható.
7. cikk
Ennek a határozatnak a tagállamok a címzettjei.
Kelt Brüsszelben, 2005. március 23-án.